CELEX: 62021TN0242
Language: mt
Date: 2021-05-04 00:00:00
Title: Kawża T-242/21: Rikors ippreżentat fl-4 ta’ Mejju 2021 – Pszonka vs Il-Kunsill

5.7.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 263/26
            
         
      Rikors ippreżentat fl-4 ta’ Mejju 2021 – Pszonka vs Il-Kunsill
      (Kawża T-242/21)
      (2021/C 263/35)
      Lingwa tal-kawża: iċ-Ċek
      
         Partijiet
      
      
         Rikorrent: Artem Wiktorowycz Pszonka (Kramatorsk, l-Ukraina) (rappreżentant: M. Mleziva, avukat)
      
         Konvenut: Il-Kunsill tal-Unjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla d-Deċiżjoni tal-Kunsill (PESK) 2021/394 tal-4 ta’ Marzu 2021 li temenda d-Deċiżjoni 2014/119/PESK dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Ukrajna (1) kif ukoll ir-Regolament ta’ Implimentazzjoni tal-Kunsill (UE) 2021/391 tal-4 ta’ Marzu 2021 li jimplimenta r-Regolament (UE) Nru 208/2014 dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Ukrajna (2), sa fejn id-deċiżjoni msemmija u r-regolament imsemmi jirrigwardaw lir-rikorrent;
               
            
                  —
               
               
                  tikkundanna lill-Kunsill tal-Unjoni Ewropea jbati l-ispejjeż rispettivi tiegħu kif ukoll dawk tar-rikorrent.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka tliet motivi.
      
                  1.
               
               
                  L-ewwel motiv ibbażat fuq ksur tad-dritt għal amministrazzjoni tajba
                  
                              —
                           
                           
                              insostenn tal-ilment tiegħu r-rikorrent isostni, inter alia, li billi adotta d-deċiżjoni kkontestata l-Kunsill tal-Unjoni Ewropea ma aġixxiex bid-diliġenza meħtieġa inkwantu, qabel l-adozzjoni tad-deċiżjoni kkontestata, la ħa inkunsiderazzjoni l-argumenti tar-rikorrent u lanqas il-provi favurih prodotti minnu, iżda bbaża ruħu biss b’mod partikolari fuq sunt konċiż redatt mill-Prosekutur Ġenerali tal-Ukraina u ma talabx informazzjoni supplementari dwar il-progress tal-investigazzjoni fl-Ukraina.
                           
                        
            
                  2.
               
               
                  It-tieni motiv ibbażat fuq ksur tad-dritt tar-rikorrent għall-proprjetà
                  
                              —
                           
                           
                              f’dan ir-rigward ir-rikorrent isostni li r-restrizzjonijiet, imposti fil-konfront tiegħu, huma sproporzjonati u ma humiex neċessarji kif ukoll li jiksru l-garanziji ta’ protezzjoni taħt id-dritt internazzjonali tad-dritt għal proprjetà li għalih huwa intitolat.
                           
                        
            
                  3.
               
               
                  It-tielet motiv ibbażat fuq ksur tad-drittijiet fundamentali tar-rikorrent iggarantiti lilu mill-Konvenzjoni għall-Protezzjoni tad-Drittijiet tal-Bniedem u tal-Libertajiet Fundamentali
                  
                              —
                           
                           
                              f’dan ir-rigward ir-rikorrent isostni li r-restrizzjonijiet imposti fil-konfront tiegħu kisru d-dritt tiegħu għal smigħ xieraq, il-prinċipju ta’ preżunzjoni ta’ innoċenza, id-drittijiet tad-difiża kif ukoll id-dritt ta’ protezzjoni tal-proprjetà privata.
                           
                        
            
         (1)  ĠU 2021, L 77, p. 29.
      
         (2)  ĠU 2021, L 77, p. 2.